KIRJALLINEN KYSYMYS P-0624/01 esittäjä(t): Theresa Villiers (PPE-DE) komissiolle. Lissabonin Eurooppa-neuvosto ja rahoituspalvelut.



Virallinen lehti nro 318 E , 13/11/2001 s. 0088 - 0089



KIRJALLINEN KYSYMYS P-0624/01 esittäjä(t): Theresa Villiers (PPE-DE) komissiolle (22. helmikuuta 2001) Aihe: Lissabonin Eurooppa-neuvosto ja rahoituspalvelut Vuoden 2000 Lissabonin Eurooppa-neuvosto kehotti neuvostoa tehostamaan rakennekehityksen indikaattoreita koskevaa työtään ja antamaan selvityksen vuoden 2000 loppuun mennessä. Onko tämä tavoite saavutettu? Lissabonin Eurooppa-neuvosto totesi, että olisi ryhdyttävä toimiin, jotta asetettaisiin tiukka aikataulu rahoituspalveluja koskevan toimintasuunnitelman panemiseksi täytäntöön vuoteen 2005 mennessä. Mihin toimiin on ryhdytty? Lissabonin Eurooppa-neuvosto totesi niinikään, että olisi ryhdyttävä toimiin, jotta helpotettaisiin mahdollisimman laajalti sijoituspääoman saantia EU:n laajuisesti, myös pk-yritysten osalta, liikkeeseenlaskijoiden yhtenäisen toimiluvan avulla. Mihin toimiin on ryhdytty tässä asiassa? Pedro Solbes Miran komission puolesta antama vastaus (24. huhtikuuta 2001) Komissio antoi rakenteellisia indikaattoreita koskevan tiedonannon(1) 27. syyskuuta 2000. Ecofin-neuvosto hyväksyi 7. marraskuuta 2000 talouspoliittisen komitean laatiman raportin rakenteellisista indikaattoreista tehokkaamman rakennepolitiikan välineenä. Raporttiin sisältyi joukko rakennekehityksen indikaattoreita. Ecofin-neuvosto sopi komission kanssa 7. marraskuuta 2000 rakenteellisista indikaattoreista, joita käytetään Tukholman Eurooppa-neuvostolle laadittavassa komission yhteenvetoraportissa. Sovitut rakenteelliset indikaattorit perustuvat komission tiedonantoon ja talouspoliittisen komitean raporttiin. Ecofin-neuvoston puheenjohtajavaltio Ranska toimitti indikaattori-luettelon Nizzassa vuoden 2000 lopulla kokoontuneelle Eurooppa-neuvostolle ja noudatti näin Lissabonin Eurooppa-neuvoston päätelmien 18 kohdan kehotusta, jossa pyydettiin neuvostoa tehostamaan rakennekehityksen indikaattoreita koskevaa työtään ja antamaan selvityksen vuoden 2000 loppuun mennessä. Kyseisiä indikaattoreita on nyt käytetty yhteenvetoraportissa, jonka komissio on laatinut Tukholman Eurooppa-neuvostoa varten. Komissio valvoo toimintasuunnitelman(2) täytäntöönpanon edistymistä rahoituspalvelujen työryhmän kautta. Työryhmä muodostuu valtiovarainministerien henkilökohtaisista edustajista ja sen puheenjohtajana toimii sisämarkkinoista vastaava komission jäsen. Lissabonin Eurooppa-neuvoston jälkeen työryhmän kokouskertojen määrää kasvatettu kolmesta neljään. Työryhmä raportoi täytäntöönpanon edistymisestä Ecofin-neuvostolle kahdesti vuodessa. Ecofin-neuvostolle 27. marraskuuta 2000 annetussa viimeisimmässä raportissa edistymisen sanottiin olleen tyydyttävää, mutta merkittävin varauksin. Raportissa komissio vahvistaa niin sanotun kriittisen polun toimintasuunnitelman avaintoimenpiteitä varten, jotta vuodeksi 2005 asetettu määräaika saavutettaisiin. Seuraava edistymistä koskeva raportti annetaan Ecofin-neuvostolle 5. kesäkuuta 2001. Lisäksi komissio on aloittanut tehostetun yhteistyön parlamentin ja neuvoston kanssa niin sanotussa 2005-ryhmässä. Kyseessä on epävirallinen työryhmä, jonka tarkoituksena on nopeuttaa toimintasuunnitelman täytäntöönpanoa sovittamalla yhteen komission, parlamentin ja neuvoston työohjelmat ja yksilöidä strategiset ongelmat varhaisessa vaiheessa. Kuten rahoituspalvelujen toimintasuunnitelmassa esitetään ja kuten Lissabonin Eurooppa-neuvosto edellytti, komissio antaa ehdotuksen direktiiviksi liikkeeseenlaskijoiden EU:n kattavan yhden toimiluvan käyttöön ottamisesta. Ecofin-neuvostolle 27. marraskuuta 2000 annetussa edistymistä koskevassa raportissa tätä toimenpidettä pidettiin yhtenä toimintasuunnitelman keskeisistä toimenpiteistä. Toimenpiteen tärkeys vahvistettiin myös Lamfalussyn 15. helmikuuta 2001 antamassa loppuraportissa. Direktiiviluonnos on nyt laadittu ja lähetetty komission sisäiselle lausuntokierrokselle. (1) KOM(2000) 594 lopullinen. (2) KOM(1999) 232 lopullinen.